Hoërskool Vorentoe

Hoërskool Vorentoe is 'n hoërskool in Rossmore, Johannesburg. Die skool is in Studentelaan, naby die Universiteit van Johannesburg se Kingsway-kampus geleë. Die skool is veral bekend vir die Westdenedam-ramp, wat 42 leerders se lewe op 27 Maart 1985 geëis het.

 Geskiedenis 
Die skool is op 17 Januarie 1938 as die Rossmore Junior Hoërskool geopen. Die idee vir 'n junior hoërskool was nuut in Suid-Afrika, 'n formaat wat van die V.S.A. oorgeneem is.

Oorspronklik is slegs 'n hoofgebou opgerig. Sommige klaskamers het nie eens lessenaars gehad nie en leerlinge moes op die vloer sit. Die invloei van leerders van ander skole was só groot, dat sommige kinders na hulle oorspronklike skole teruggestuur moes word.

Die pad, Brooklands Laan (tans Akademieweg) het destyds reg voor die skool verbygeloop. Die geraas van die voertuie het egter onderrig bemoeilik. Die terrein was steil, klipperig en nie vir georganiseerde sport geskik nie. Die terrein is geleidelik opgevul en later kon bogrond ingery word. Die skool se seuns het ingespring en self die kikoejoegras geplant. Daarna kon sportvelde ontwikkel word. Dit was egter 'n paar keer van hulle ontneem, totdat RAU en die skool grond uitgeruil het, wat die skool met die huidige sportvelde gelaat het.

Op 16 Januarie 1951 het die skool amptelik 'n hoërskool geword en die leerders het tot 600 toegeneem. Nuwe klaskamers moes vinnig gebou word. Die nuwe skoolwapen is ook gedurende dié tyd ontwerp. Die skool se eerste matrieks het hulle eindeksamen in 1953 afgelê.

Die naam, Hoërskool Vorentoe, is later na 'n voorgestel van die adjunkhoof, mnr C.A. van der Walt, aangeneem. Dit was die leuse van die Cottesloe-skool. In 1994 is dit na 'n parallelmediumskool verander, waarna die naam na Hoërskool Vorentoe High School gewysig is. Eindelik het die skool eentalig Engelsmedium geword.

 Eksterne skakels 
 Hoërskool Vorentoe se amptelike webtuiste
 Vories se Facebook-blad

Kategorie:Skole in Gauteng